SKRIFTLIG FORESPØRGSEL E-2206/00

af Albert Maat (PPE-DE) til Kommissionen

(3. juli 2000)

Om: Tomater og hormonkonflikten mellem EU og De Forenede Stater

Ligesom sidste år står tomater igen på listen over produkter, som De Forenede Stater afviser som kompensation for det europæiske forbud mod hormonbehandlet oksekød. Sidste år blev dette endnu afværget, og tomaterne figurerede i sidste ende ikke på den endelige liste over produkter, for hvilke der blev indført en importafgift på 100 % af værdien. Hvis friske tomater i år fortsat er på listen, betyder dette, at eksporten af friske tomater til De Forenede Stater (i 1998 i alt 48 352 t til en værdi af ca. 85 mio. euro) vil blive så godt som indstillet.

Er Kommissionen klar over, hvilken skade den hermed påfører europæiske tomatavlere, der allerede i forvejen må klare sig med forholdsvis ringe europæisk støtte?

Agter Kommissionen at kompensere de europæiske produkter på en eller anden måde, hvis det viser sig, at tomater i indeværende år forekommer på den endelige liste over afviste produkter? I bekræftende fald, på hvilken måde? I benægtende fald, hvorfor ikke?

Regner Kommissionen med en løsning af konflikten i løbet af kort tid, da det lader til at en fortsættelse af denne konflikt på andre sektorer, som ikke har noget at gøre med dyriske produkter, sandsynligvis vil blive afværget?

Svar afgivet på Kommissionens vegne af Pascal Lamy

(12. september 2000)

Kommissionen er klar over, hvilke alvorlige konsekvenser, de amerikanske sanktioner kan have på dem, de rammer, herunder eksportører af tomater, som er det produkt, der i størst omfang rammes af hormonstriden. Sanktionernes negative følger er blevet kraftigt forøget af USA's nylige vedtagelse af den såkaldte karrusel-lovgivning, som forpligter USA's særlige udsending i handelsspørgsmål til hver 6. måned at foretage ændringer på listen over sanktionsramte produkter over for medlemmer af WTO (Verdenshandelsorganisationen), der ikke har efterlevet en WTO-afgørelse.

Karrusel-lovgivningen er i modstrid med de grundlæggende WTO-principper, navnlig forbuddet mod ensidighed i handelsspørgsmål og behovet for at sikre forudsigelighed i verdenshandelssystemet. Kommissionen begærede derfor straks indledningen af en tvistbilæggelsesprocedure i Genève med henblik på at få standset denne med WTO-reglerne uforenelige fremgangsmåde.

Kommissionen er fast besluttet på så hurtigt som muligt at løse hormonsagen, også selv om det nye amerikanske skridt gør dette sværere. Kommissionen fremkom med udgangspunkt i de foreliggende videnskabelige fakta for nylig med et forslag om ændring af Fællesskabets lovgivning for hormonbehandlede husdyr. Når Parlamentet og Rådet har vedtaget dette forslag, vil Fællesskabets handelslovgivning i fuldt omfang være i overensstemmelse med WTO-reglerne, samtidig med at det høje beskyttelsesniveau bevares.

På kort sigt er Kommissionen ligeledes villig til at forhandle med amerikanerne om en mulig handelsfremmende kompensationspakke med henblik på fjernelse af de handelsbegrænsende sanktioner.

Kommissionen er imidlertid ikke i en situation, hvor den kan træffe yderligere forholdsregler med henblik på at bistå fællesskabsvirksomheder, der rammes af amerikanske sanktioner. I overensstemmelse med nærhedsprincippet er det op til de enkelte medlemsstater at tage beslutning om sådanne skridt under forudsætning af, at Fællesskabets statsstøtte- og konkurrenceregler overholdes.